b"\n_START_ARTICLE_\nErupci\xc3\xb3 volc\xc3\xa0nica\n_START_PARAGRAPH_\nUna erupci\xc3\xb3 volc\xc3\xa0nica \xc3\xa9s una emissi\xc3\xb3 violenta a la superf\xc3\xadcie terrestre de mat\xc3\xa8ries procedents de l'interior del volc\xc3\xa0. Exceptuant els gu\xc3\xa8isers, que emeten aigua calenta, i els volcans de fang, la mat\xc3\xa8ria dels quals, en gran part org\xc3\xa0nica, prov\xc3\xa9 de jaciments d'hidrocarburs relativament propers a la superf\xc3\xadcie, les erupcions terrestres es deuen als volcans._NEWLINE_Existeixen diversos tipus d'erupcions volc\xc3\xa0niques que han estat distingits pels vulcan\xc3\xb2legs. Aquests s\xc3\xb3n sovint el nom de famosos volcans que s'hi hagi en aquest tipus de conducta observada. Alguns volcans poden presentar nom\xc3\xa9s un tipus caracter\xc3\xadstic d'erupci\xc3\xb3 durant un per\xc3\xadode d'activitat, mentre que d'altres poden mostrar una seq\xc3\xbc\xc3\xa8ncia completa de tipus variats en una \xc3\xbanica s\xc3\xa8rie eruptiva.\n_START_SECTION_\nCaracter\xc3\xadstiques\n_START_PARAGRAPH_\nLes erupcions volc\xc3\xa0niques no obeeixen cap llei de periodicitat, i no ha estat possible descobrir un m\xc3\xa8tode per prevenir-les, encara que de vegades v\xc3\xa9nen precedides per sotragades s\xc3\xadsmiques i per l'emissi\xc3\xb3 de fumaroles. La seva viol\xc3\xa8ncia es relaciona amb l'acidesa de les laves i amb la riquesa d'aquestes en gasos oclusos. Aquests assoleixen altes pressions i, quan arriben a v\xc3\xa8ncer la resist\xc3\xa8ncia que troben, s'escapen violentament, donant lloc a una erupci\xc3\xb3 explosiva. Al contrari, una lava b\xc3\xa0sica \xc3\xa9s molt m\xc3\xa9s fluida i oposa escassa resist\xc3\xa8ncia a l'exhalaci\xc3\xb3 dels seus gasos: les erupcions s\xc3\xb3n aleshores menys violentes i poden revestir un car\xc3\xa0cter permanent. _NEWLINE_Les erupcions s\xc3\xb3n conseq\xc3\xbc\xc3\xa8ncia de l'augment de la temperatura del magma que es troba a l'interior del mantell. Aix\xc3\xb2 ocasiona una erupci\xc3\xb3 volc\xc3\xa0nica en qu\xc3\xa8 s'expulsa la lava bullent que es trobava en el magma. Pot generar fosa de gels i glaceres, els esfondraments, els al\xc2\xb7luvions, etc. _NEWLINE_Les erupcions tamb\xc3\xa9 es caracteritzen per altres factors: temperatura de la lava, el seu contingut de gasos oclusos, estat del conducte volc\xc3\xa0nic \xe2\x80\x93xemeneia lliure o obturada per mat\xc3\xa8ries s\xc3\xb2lides, llac de lava que oposa el seu empeny a la sortida del magma del fons\xe2\x80\x93._NEWLINE_Fins fa ben poc, no havia estat possible d'explicar ni d'aclarir, de manera exacta, les causes dels fen\xc3\xb2mens volc\xc3\xa0nics, per\xc3\xb2 s\xc3\xad que se sabia del cert que l'erupci\xc3\xb3 d'un volc\xc3\xa0 succeeix quan el magma, material fos del mantell, puja a la superf\xc3\xadcie._NEWLINE_Avui, s'accepta que hi ha 3 possibles causes de la fusi\xc3\xb3 del magma. _NEWLINE_-Per l'augment de temperatura en un punt del mantell, causada pels corrents convectius que s'hi donen; en aquest cas, es parla de hot spots o punts calents. El vulcanisme de les illes Hawaii o el de les illes Can\xc3\xa0ries es deu a aquest fenomen._NEWLINE_-Per la descompressi\xc3\xb3 que experimenta el mantell sota una dorsal oce\xc3\xa0nica, on dues plaques tect\xc3\xb2niques se separen progressivament, i creen nova escor\xc3\xa7a oce\xc3\xa0nica. M\xc3\xa9s del 90% del vulcanisme de la Terra es deu a aquest fenomen, que normalment passa desapercebut, en donar-se en el fons mar\xc3\xad. Gaireb\xc3\xa9 tot el vulcanisme d'Isl\xc3\xa0ndia es deu a aquest fenomen._NEWLINE_-Per la pres\xc3\xa8ncia d'aigua (en estat supercr\xc3\xadtic, a m\xc3\xa9s de 647K) en una zona de subducci\xc3\xb3. La pres\xc3\xa8ncia d'aigua permet al mantell comen\xc3\xa7ar el proc\xc3\xa9s de fusi\xc3\xb3 a temperatures m\xc3\xa9s baixes que en els dos casos anteriors. En aquest cas, parlem d'arcs volc\xc3\xa0nics, ja que es crea una l\xc3\xadnia de volcans paral\xc2\xb7lela al marge de subducci\xc3\xb3. El vulcanisme dels Andes o el del Jap\xc3\xb3 es deu a aquest fenomen._NEWLINE_Com m\xc3\xa9s material mant\xc3\xa8lic es fon, major en ser\xc3\xa0 la pressi\xc3\xb3 acumulada sota l'escor\xc3\xa7a, i com que, a m\xc3\xa9s a m\xc3\xa9s, aquest material, que passa a denominar-se magma, \xc3\xa9s menys pesant que la roca que l'envolta, anir\xc3\xa0 ascendint a poc a poc cap a la superf\xc3\xadcie terrestre. Aquest proc\xc3\xa9s \xc3\xa9s llarg i complicat, per\xc3\xb2 efectiu. El magma cerca els punts febles de l'escor\xc3\xa7a i puja directament a la superf\xc3\xadcie o s'acumula all\xc3\xa0 on troba massa resist\xc3\xa8ncia creant una cambra magm\xc3\xa0tica. En aquesta cambra, tenen lloc els processos de diferenciaci\xc3\xb3 magm\xc3\xa0tica que donaran lloc als diferents tipus de magma. Si aquest continua el seu cam\xc3\xad fins a arribar a la superf\xc3\xadcie, donar\xc3\xa0 lloc a una erupci\xc3\xb3 volc\xc3\xa0nica; per\xc3\xb2, si no aconsegueix la pressi\xc3\xb3 necess\xc3\xa0ria, quedar\xc3\xa0 confinat sota la superf\xc3\xadcie i s'anir\xc3\xa0 refredant lentament fins que cristal\xc2\xb7litzi i doni lloc a un plut\xc3\xb3 o bat\xc3\xb2lit que, un cop a temperatura ambient, esdevindr\xc3\xa0 una roca plut\xc3\xb2nica, com per exemple el granit._NEWLINE_El magma que aconsegueix ascendir va obrint-se pas gr\xc3\xa0cies a la deformaci\xc3\xb3 que crea a la roca que l'envolta, obrint fractures preexistents o creant-ne de noves. Per aquestes fractures, el magma va ascendint lentament fins a arribar a la superf\xc3\xadcie si troba el cam\xc3\xad, o creant una nova cambra magm\xc3\xa0tica si troba resist\xc3\xa8ncia. Aquest proc\xc3\xa9s pot donar-se nombroses vegades. Un factor que tamb\xc3\xa9 interv\xc3\xa9 en el cam\xc3\xad a la superf\xc3\xadcie \xc3\xa9s la fusi\xc3\xb3 de la roca amb qu\xc3\xa8 el magma es va trobant, a causa de la seva major temperatura. Aquest fenomen, per\xc3\xb2, \xc3\xa9s residual, ja que la migraci\xc3\xb3 del magma t\xc3\xa9 lloc principalment per processos mec\xc3\xa0nics i no de fusi\xc3\xb3. _NEWLINE_La pres\xc3\xa8ncia de vol\xc3\xa0tils influeix tamb\xc3\xa9 en el proc\xc3\xa9s eruptiu; a mesura que pugen, aquests suporten menys pressi\xc3\xb3 i es van descomprimint, i donen lloc a gasos que actuen com a motors de l'erupci\xc3\xb3, tot i que aquests tamb\xc3\xa9 poden escapar a la superf\xc3\xadcie en cas que trobin punts de sortida. En aquest cas, pot oc\xc3\xb3rrer que s'inhibeixi l'erupci\xc3\xb3 perqu\xc3\xa8 aquests escapaments de gas atenuen la pressi\xc3\xb3 a la cambra magm\xc3\xa0tica, de la mateixa manera que la v\xc3\xa0lvula de seguretat d'una olla de pressi\xc3\xb3 allibera part de la pressi\xc3\xb3 creada pel vapor d'aigua. La major o menor pres\xc3\xa8ncia de gasos en un magma eruptiu donar\xc3\xa0 lloc a un tipus de fase eruptiva o a una altra. Avui en dia, no es parla de tipus d'erupci\xc3\xb3 sin\xc3\xb3 de fases eruptives, ja que diferents fases poden donar-se en una mateixa erupci\xc3\xb3. Les diferents fases eruptives que pot tenir un volc\xc3\xa0 s\xc3\xb3n efusiva, explosiva i hidrovolc\xc3\xa0nica._NEWLINE_Segons sigui la freq\xc3\xbc\xc3\xa8ncia de les erupcions, es pot parlar de vulcanisme actiu, vulcanisme de rep\xc3\xb2s o atenuat, o vulcanisme inactiu. Aquests conceptes s\xc3\xb3n dif\xc3\xadcils de precisar, ja que hi ha volcans en rep\xc3\xb2s sense cap erupci\xc3\xb3 en la mem\xc3\xb2ria hist\xc3\xb2rica que poden donar una falsa sensaci\xc3\xb3 de seguretat en poder ser confosos amb volcans extingits. Els volcans de la Garrotxa en s\xc3\xb3n un bon exemple, perqu\xc3\xa8 el seu per\xc3\xadode mitj\xc3\xa0 entre erupcions \xc3\xa9s d'uns 15.000 anys, i la darrera erupci\xc3\xb3 tingu\xc3\xa9 lloc fa 11.000 anys. La freq\xc3\xbc\xc3\xa8ncia amb qu\xc3\xa8 un volc\xc3\xa0 entra en erupci\xc3\xb3 dep\xc3\xa8n de molts factors; per\xc3\xb2, un dels principals n'\xc3\xa9s la velocitat de rec\xc3\xa0rrega de la cambra magm\xc3\xa0tica, ja que si b\xc3\xa9 una erupci\xc3\xb3 allibera pressi\xc3\xb3 dins la cambra, que queda en relatiu rep\xc3\xb2s, una nova injecci\xc3\xb3 de magma des del mantell fa augmentar-ne la pressi\xc3\xb3, i millora les condicions necess\xc3\xa0ries per a una nova erupci\xc3\xb3."